Man vermoor vrou met dwelms in papChristina en Jason Harris (Foto:#FirstThem NEWS, Twitter) ’n Man van Michigan in die VSA wat daarvan aangekla word dat hy heroïen in sy vrou se pap gegooi het, is Woensdag skuldig bevind aan moord. CBS News berig die mediese ondersoeker het Christina Harris se dood in 2014 as ŉ toevallige dwelm-oordosis geklassifiseer, maar ondersoekers het daarna beweer dat dit ŉ beplande moord deur haar man, Jason Harris (47), was. Die moord het by hul huis in Davison, Genesee County, plaasgevind. Volgens ŉ berig van Washington Post wat in 2019 publiseer is, het verskeie mense aan die polisie gesê dat Harris die aand van sy vrou se dood vir haar ŉ bak pap geskep het omdat sy glo honger was. Harris het gesê sy het haar bewussyn verloor terwyl sy die pap geëet het en het op hul sitkamervloer gelê. Harris kon nooit sê waarom hy nie die ambulans gebel het nie. Hy het eers die volgende dag ŉ buurman van die werk af gebel en gevra dat hulle na sy vrou moet gaan kyk omdat sy nie lekker gevoel het nie. Die buurvrou is na die Harris se huis en het haar dood in die bed aangetref. Volgens familielede het Christina nie dwelms gebruik nie en ŉ monster van haar bevrore borsmelk het geen bewyse van dwelms getoon nie. Dit was die eerste keer dat Michigan-amptenare borsmelk as bewysstuk in ŉ strafsaak gebruik het. “Hierdie is ŉ baie tragiese saak en my hart gaan uit na die familie en vriende,” het aanklaer David Leyton gesê. WNEM berig Harris word ook daarvan beskuldig dat hy na bewering twee mense gevra het om sy vrou te vermoor. Een was glo ŉ voormalige kollega. Harris het glo ook talle buite-egtelike verhoudings gehad. Harris is in 2019, vyf jaar ná sy vrou se dood, aangekla. Hy het lewensversekeringsvoordele ter waarde van $120 000 (R1,87 miljoen) ontvang. Twee weke ná Christina se dood het ŉ ander vrou by hom in die huis ingetrek. Harris word deur ŉ lewenslange tronkstraf sonder die moontlikheid van parool in die gesig gestaar.